**EUSKAL ERREPUBLIKAREN DISKURTSOA**

“Izan zirelako gara, garelako izango dira”. Katea ez da eten.

1931ko apirilaren 17an Azpeitiko Udalak, aho batez, eta autodeterminazio-eskubidea aipatuz, Euskal Errepublika aldarrikatu zuen. 91 urte geroago, hemen bildutakook gauza bera eskatzen ari gara: Euskal Errepublika Euskal Herriarentzat. Ez, katea ez da eten.

Eta Euskal Errepublika eskatzen dugu, lehenik eta behin euskaldunok espainolak eta frantsesak ez garelako. Hainbeste kostatzen al zaie hau ulertzea? Horregatik, geure etxe propioa eduki nahi dugu. Eta etxe horretan guk geuk agindu, eta ez aldamenekoek.

Euskal Errepublikaren gogoa ez da berria. Duela 300 urte, Aita Larramendik Euskal Errepublika bat amesten zuen. Berak ez zuen onartzen Araba, Bizkaia, Gipuzkoa eta Nafarroa Gaztelaren mende egotea, eta Lapurdi, Behe Nafarroa eta Zuberoa Frantziaren mende izatea. Eta euskaldunez osatutako Errepublika bat egitera animatzen gintuen.

Gauza bera egin zuten duela 200 urte Dominique Garat lapurtarrak eta Agosti Xaho zuberotarrak ere. Garatek Napoleoni proposatu zion “Fenizia Berria” izeneko euskal errepublika bat sortzea, Espainia eta Frantziaren artean kokatua. Eta Xahok ere proposamen independentista garbia egin zuen Euskal Herriarentzat, Frantziatik eta Espainiatik kanpo. Horiek guztiek Euskal Errepublikaz hitz egiten zuten Sabin Arana jaio baino askoz lehenago.

Eta Euskal Errepublika bat ere nahi zuten 1931ko apirilaren 17an Azpeitiko Udaletxean bildu ziren zinegotzi guztiek, Euskal Errepublikaren aldeko mozioa onartu zutenek. Eta Azpeitiko zinegotziek ez ezik, Zumaiakoek, Zestoakoek eta Oriokoek ere bai, horiek ere Euskal Errepublika bat eskatu zuten Euskal Herriarentzat. Eta baita Gipuzkoako eta Bizkaiko beste udal askotakoek ere. Haien omenez antolatu dugu ekitaldi xume hau.

Herri horietako ordezkari batzuk hemen daude gaur, gure artean. Eskerrik asko hona etortzeagatik. Mila esker benetan.

Era berean, Azpeitiko Udalari eskertu nahi diogu ekitaldi hau antolatzeko eman digun laguntza.

Bai, euskaldunok Euskal Errepublika behar dugu. Arrazoi askorengatik behar ere:

* Mendekotasun, sumisio eta dependentzia politikoa eskaintzen dizkigun Espainiako monarkiaren aurrean, guk Euskal Errepublika lehenesten dugu.
* Gure hizkuntza, gure kultura eta gure identitate kolektiboa ukatzen dituen Espainiako monarkiaren aurrean, guk Euskal Errepublika lehenesten dugu.
* Gure autodeterminazio-eskubideari muzin egiten dion Espainiako monarkiaren aurrean, guk Euskal Errepublika lehenesten dugu.
* Euskal Herriko hegoaldea bitan zatitzen duen, eta Trebiñu euskal administrazioetatik kanpo uzten duen Espainiako monarkiaren aurrean, guk Euskal Errepublika lehenesten dugu.
* Betiko Espainia atzerakoi eta zapaltzailea ordezkatzen dituen Espainiako monarkiaren aurrean, guk Euskal Errepublika lehenesten dugu.
* Espainiako monarkia ustel eta zaharkituaren aurrean, guk Euskal Errepublika lehenesten dugu.

Horregatik guztiarengatik, argi eta ozen esaten dugu: Ez Espainiako monarkia bananero eta ustelari!! Ez Frantziako errepublika jakobino eta zentralistari!! Euskal Herriak bere Errepublika propioa behar du!!

Gora Euskal Herria askatuta!!!

Gora Euskal Errepublika euskalduna!!!